Naomba Kwako Bibiye
"Naomba Kwako Bibiye" ni jina la wimbo ulioimbwa na kundi zima la muziki wa taarab kutoka mjini Zanzibar, Ikhwani Safaa Musical Club au Malindi. Wimbo umetoka miaka ya 1980 na kuimbwa na marehemu Maulid Mohamed Machaprara. Wimbo unatoka katika albamu ya kompilesheni ya "A Hundred Years Of Taarab In Zanzibar". Kompilesheni hii ilitazama nyimbo za Malindi tangu kuanzishwa kwake kuanzia 1905 hadi 2005. Wimbo huu ni wa 8 kutoka katika albamu hii. Machaprara anamlilia mpenzi wake anayejitia kisebusebu juu ya mapenzi yake kwake. Anambembeleza amtie mwake moyoni, kwani mengi ni mateso ashuhudiayo duniani hapa. Haishi hapo, ameonjeshwa raha ya mtu anayependwa, mbaya zaidi akamfanyia hila ya mapenzi.
Nagharamia
"Nagharamia" ni jina la wimbo uliotoka 19 Disemba 2015 wa msanii wa muziki wa kizazi kipya kutoka nchini Tanzania - Ali Kiba akiwa na mfalme wa masauti Christian Bella. Wimbo umetayarishwa na Abby Daddy ukiwa wimbo wa tatu kutolewa tangu kusimama kutoa kazi za kujitegemea miaka mitatu iliyopita. Vilevile huhesabiwa kama wimbo wa kwanza kumshirikisha mtu tangu kurudi kwake katika muziki mazima. Bella kafanya balaa zito humu kupita kiasi. Ujibizanaji baina ya waimbaji ni wa kipekee tangu Unanitega ya Noorah na Mwana FA na ya hivi karibuni iliyofanywa na Roma na Stamina Hivi Ama Vile. Video ya wimbo huu iliongozwa na Enos Olik kutoka Kenya na ndiye aliyekuja kuongoza video ya kucheza dansi la wimbo wa Sauti Sol wakiwa na Kiba Unconditionally Bae uliotoka Machi 10, 2016.